Pernille Rosenkrantz-Theil (EL), 2003-11-11:
Det kan godt være, at der slet ingen SU var, eller at der var meget lidt eller til meget få, dengang finansministeren var ung.
Men jeg kan afsløre over for finansministeren, at det faktisk er samme forhold, der gør sig gældende i dag.
Hvis man er på SU og bor i en af storbyerne eller København og ikke har været en af de få heldige, der får et kollegieværelse, er det faktisk ualmindelig svært at få det til at løbe rundt.
I det eksempel fra Hvidovre, vi fik tidligere i salen, hvor huslejen svarer til netto-SU, er situationen da fuldstændig den samme, som dengang finansministeren var ung og studerende, nemlig at det er meget svært at få råd til salt til et æg.
Det er meget svært at få tingene til at hænge sammen.
Sådan er virkelighedens verden også i dag.
Jeg synes ikke, det nytter, at den ældre generation bliver ved med at sige: Dengang vi var unge, var det hele meget værre, så nu skal I alle sammen holde for.
Det nytter ikke.
Unge mennesker skal have del i velfærden, og hele samfundet skal sådan set i fremtiden leve af, at unge får taget sig en ordentlig uddannelse.
Jeg er glad for, at der er blevet taget initiativ til debatten i dag, selv om vi selvfølgelig nu er et lidt andet sted i forhandlingerne omkring SU, end vi var, da forespørgslen blev stillet.
I Enhedslisten mener vi, at det at uddanne sig er at betragte som et fuldtidsjob, og at det derfor ikke skal være nødvendigt for folk under uddannelse at have arbejde ved siden af.
Desværre er SU'en så lav i dag, at de fleste studerende ganske simpelt er nødsagede til at have erhvervsarbejde for at kunne få tingene til at løbe rundt.
Det er en myte, at det her med erhvervsarbejde udelukkende er et spørgsmål om at få sig noget erhvervserfaring, inden man skal ud på arbejdsmarkedet; for langt de fleste handler det
ganske simpelt om at få tingene til at løbe rundt.
Det danske samfund lever af viden og af evner, og derfor mener vi sådan set også, at det er samfundets opgave at nurse og fremelske viden, ideer, faglighed, kreativitet og evner.
En af måderne mener vi i Enhedslisten er at skabe ordentlige forhold for elever og studerende.
I Enhedslisten havde vi også gerne set, at der blev sat flere penge af til studerende forsørgere.
Vi mener, det er en hån, som det er i dag, hvor det er sådan, at når studerende får et barn, kan de allernådigst få lov til at arbejde lidt
ekstra
Jamen det er jo fuldstændig grotesk.
Alle og enhver ved, at netop når man har fået børn, har man brug for tid - ikke til ekstra erhvervsarbejde, nej, man har brug for tid til at passe sine børn.
Men typisk for den højrefløjsregering, vi har, vil man ikke være med til at tilføre flere penge til de studerende, og derfor har regeringen hele vejen igennem forhandlingerne insisteret på, at pengene til forsørgeren skulle komme fra andre studerende, altså at pengene skal tages fra nogle, der i forvejen har alt, alt for lidt.
Det mener vi ikke er særlig socialt, og vi mener, det er en komplet forkert løsning.
Vi mener, at pengene skal tages fra dem, der har rigeligt, og det betyder altså, at pengene skal hentes uden for SU-rammen.
Vi er også i en situation, hvor forholdene for de studerende er blevet forringet i takt med, at boligpriserne er steget de sidste 10 år, hvor billetpriserne på den kollektive trafik også er steget støt.
Studerende bliver selvfølgelig specielt hårdt ramt af de stigende boligpriser, fordi de endnu ikke er på boligmarkedet; det vil sige, at de hverken får gavn af de stigende priser eller har adgang til byttemarkedet for leje- og andelsboliger. I Enhedslisten vil vi gerne anerkende, at regeringen faktisk har taget initiativ til at bygge flere ungdomsboliger, men desværre langt, langt fra nok.
Vi har et eksempel fra Hvidovre på de første boliger, der kommer med den finansieringsform, vi kender til i dag.
De ungdomsboliger koster, hvad der svarer til en netto-SU, og det vil sige, at vi igen står i en situation, hvor vi tvinger de studerende til at have erhvervsarbejde ved siden af. Dermed undermineres Enhedslistens udgangspunkt, nemlig at det
at studere eller være elev er et fuldtidsarbejde.
Enhedslisten fik under den tidligere regering gennemført en check på godt 5.000 kr. til forsørgere under uddannelsen.
Vi ville sådan set gerne have, at den check havde været større, men det var, hvad vi kunne få igennem. Vi så gerne i dag, at enlige forsørgeres SU fordobles, og vi så gerne, at samlevende med børn får halvanden gang SU hver.
Og vi vil have, at pengene skal tages udefra, vi vil have, at pengene skal tages fra dem, der har rigeligt. Så vil jeg gerne afslutningsvis sige, at jeg synes, det er en hån, at vi har en regering, som under denne her forespørgselsdebat kommer med et forslag til vedtagelse, som slår fast, at studerende generelt har gode økonomiske forhold.
Det mener jeg simpelt hen er et udtryk for, at denne regering ikke har været ude i virkelighedens verden, og at det er for lang tid siden, at medlemmerne af den her regering faktisk selv har været på SU og derfor ikke har en fornemmelse af, hvor hårdt man sidder i det, når man er på SU.
Enhedslisten har et helt andet forslag til vedtagelse:
Forslag til vedtagelse »Folketinget opfordrer regeringen til at genforhandle SU'en med henblik på at sætte SU'en for forsørgere op til dobbelt SU til enlige forsøgere og halvanden SU til samlevende studerende med børn.